Atlantic City
Store norske leksikon,Geografi,Verdens geografi,Nord- og Mellom-Amerika,USAs geografi,Byer i USA
Atlantic City er en by i delstaten New Jersey i USA med 38 429 innbyggere (US Census 2017). Den ligger ved Atlanterhavet sørøst for Philadelphia og sør for New York.
Byen er kjent for sine kasinoer og kalles derfor ofte østkystens Las Vegas. Med sine strender, strandpromenader og subtropisk klima er den også et av de viktigste ferie- og badestedene i USA. Historie og kultur Atlantic City ble grunnlagt i 1854 og fikk bystatus i 1870. Den første strandpromenaden ble bygd i 1870 og et økende antall turister kom med tog, etter hvert også med buss, bil og fly, til byens stadig flere hoteller. Atlantic City hadde en glanstid i 1920- og 1930-årene. Tiden etter andre verdenskrig ble preget av økonomisk nedgang, kriminalitet og synkende besøk. Legalisering av spillekasinoer i 1978 og boksestevner ble vendepunkter som trakk flere turister til byen. Kultur Atlantic City er kjent blant annet for den årlige kåringen av Miss America fra 1921 til 2005 og Easter Parade ('påskeparaden'). I Boardwalk Hall arrangeres blant annet konferanser, kunstfestivalen Boardwalk Art Show, konserter og sportsarrangementer. Befolkningsutvikling Atlantic City hadde omkring 40 500 innbyggere i 2000, og deretter en reduksjon i innbyggertall til 39 558 i 2010 og 38 429 i 2017. Les mer i Store norske leksikon New Jersey USA